SKRIFTLIG FORESPØRGSEL P-1813/01

af Torben Lund (PSE) til Kommissionen

(13. juni 2001)

Om: Mishandling af primater

Jeg modtager i stigende omfang henvendelser fra borgere og dyreværnsforeninger om uanstændig behandling af og totalt uacceptable livsbetingelser for primater i et hollandsk forsøgscenter. Centret er støttet af EU-midler.

Unge chimpanse-unger ned til 1 års alderen bliver rutinemæssigt fjernet fra deres mødre og isoleret i bure, hvor de hverken kan stå oprejst eller bevæge sig naturligt. I naturen dier en unge med sin mor op til 2 år og bliver sammen med moderen helt op til 5 års-alderen. En del af aberne er derfor blevet mentalt skadede og udviser stereotyp adfærd, bl.a. gentagne rokkebevægelser. Aberne blev tidligere anvendt til specifik forskning, men betegnes i dag af forskere som uegnede til dette formål.

Af etiske, dyrevelfærdsmæssige og finansielle grunde er det åbenlyst, at primatcentret bør lukkes.

I den forbindelse spørger jeg, hvad Kommissionen agter at gøre for at lukke det EU-støttede hollandske primatcenter Biomedical Primate Research Centre (BPRC)?

Svar afgivet på Kommissionens vegne af af Philippe Busquin

(26. juli 2001)

Al forskning i Europa, som indebærer anvendelse af forsøgsdyr, er omfattet af Rådets direktiv 86/609/EØF af 24. november 1986(1) om beskyttelse af dyr, der anvendes til forsøg og andre videnskabelige formål. Medlemsstaterne er ansvarlige for håndhævelsen af direktivets bestemmelser.

Kommissionen har været meget opmærksom på problemerne med dyreforsøg og dyrevelfærd i forbindelse med gennemførelsen af det femte rammeprogram for Det Europæiske Fællesskabs indsats inden for forskning og teknologisk udvikling (1998-2002)(2).

I bilaget til femte rammeprogram vedrørende programmet for livskvalitet og i bilaget til særprogrammet om livskvalitet(3) understreges det, at forskning, der indebærer dyreforsøg, begrænses, idet dyreforsøg og afprøvning på dyr, så vidt det overhovedet er muligt, skal erstattes af in vitro-metoder eller andre alternative metoder. Alle ansøgere, også Biomedical Research Primate Centre (BPRC), har pligt til at beskrive de metoder, de anvender for at overholde den såkaldte 3R-regel (fra engelsk: replacement, reduction and refinement, dvs. erstatning, reduktion og forbedring) og sikre dyrenes velværd. Endvidere ydes der via dette program støtte til udvikling af metoder, der kan erstatte dyreforsøg.

I forbindelse med gennemførelsen af særprogrammet om livskvalitet er der foretaget en etisk vurdering af alle projekter, der indebærer anvendelse af primater, produktion af transgene dyr osv. Det panel, der foretager den etiske vurdering, omfatter bl. a. repræsentanter for dyrevelfærdsorganisationerne. Den etiske vurdering sikrer, at al forskning, der indebærer anvendelse af dyr, udføres i overensstemmelse med direktiv 86/609/EØF. Ved vurderingen tages der hensyn til de generelle fordele ved den foreslåede forskning, sammenholdt med de lidelser, den kan påføre dyrene. Endvidere skal deltagerne i forskningsprojekter indhente tilladelse fra de nationale myndigheder, inden forskningen kan påbegyndes. BPRC, som er etableret i Fællesskabet, men er uafhængigt heraf, er kontraktligt forpligtet til at opfylde alle nationale retlige og etiske krav.

Kommissionen har ikke til hensigt at udelukke BPRC fra at deltage i projekter, der støttes af Fællesskabet, så længe centret er i besiddelse af de relevante tilladelser fra de nationale myndigheder.

(1) EFT L 358 af 18.12.1986.

(2) Europa-Parlamentets og Rådets afgørelse 182/1999/EF af 22. december 1999, EFT L 26 af 1.2.1999.

(3) Rådets beslutning 1999/167/EF af 25. januar 1999 om et særprogram for forskning, teknologisk udvikling og demonstration inden for livskvalitet og forvaltning af bioressourcer (1998-2002), EFT L 64 af 12.3.1999.